**Az ELTE TTK HÖK Külügyi Bizottságának ügyrendje**

(legutóbbi módosítás: 2025. 02. 18.)

Az Eötvös Loránd Tudományegyetem (továbbiakban: Egyetem) Természettudományi Kar (továbbiakban: Kar) Hallgatói Önkormányzatának (továbbiakban: Önkormányzat) Küldöttgyűlése (továbbiakban: Küldöttgyűlés) az Alapszabály rendelkezéseit figyelembe véve az alábbi ügyrendet alkotja:

**1.§ A Bizottság feladatai és hatásköre**

(1) Az ELTE TTK HÖK Külügyi Bizottság (továbbiakban: Bizottság, rövidítve: TTK HÖK KB) az Önkormányzat két küldöttgyűlési ülése közötti külügyi kérdéseket véleményező és külügyi döntéselőkészítői testülete.

(2) A Bizottság feladatai:

1. az Önkormányzat külügyeinek figyelemmel kísérése
2. a külföldi ösztöndíj és mobilitási lehetőségekről szóló információk összegyűjtése, kommunikációjának megtervezése a magyar és külföldi hallgatók felé
3. a külkapcsolatok kiépítésében felelős személyekkel való együttműködés megtervezése
4. stratégia kidolgozása a külföldről érkező hallgatók beilleszkedésére az egyetemi és a magyar hallgatói közösségekbe
5. a karon mobilitási program keretei között tanuló hallgatók részére fenntartott mentorrendszer megtervezése és figyelemmel kísérése
6. a karon mobilitási program keretei között tanuló hallgatók érdekképviseletének segítése.

(3) Amennyiben az Alapszabály vagy küldöttgyűlési határozat másképp nem rendelkezik, a Bizottság valamennyi, a (2) bekezdésben foglaltakhoz tartozó kérdésben döntést hozhat.

(4) Jelen ügyrendet a Küldöttgyűlés jóváhagyásával a Bizottság kétharmados többséggel elfogadott módosítási javaslatának kezdeményezésére lehet megváltoztatni.

**2.§ A Bizottság üléseinek összehívása és nyilvánossága**

(1) A Bizottság üléseit a Bizottság elnöke hívja össze.

(2) Amennyiben a bizottság tagjainak legalább egyharmada írásban kéri, a Bizottság elnöke köteles 72 órán belül a Bizottság ülését összehívni. A kérelemben meg kell jelölni a javasolt napirendet. Az ülést a kérelem benyújtásától számított 5 napon belülre össze kell hívni.

(3) A meghívókat az ülés előtt legalább 72 órával ki kell küldeni a Bizottság tagjainak. A meghívónak tartalmaznia kell:

(a) az ülés helyét és időpontját,

(b) a javasolt napirendet.

(3) A Bizottság havi rendszerességgel ülésezik.

(4) A Bizottság ülésein az Ellenőrző Bizottság tagjai tanácskozási joggal vehetnek részt.

(5) Bizottság bárkinek tanácskozási jogot szavazhat egyszerű többséggel.

(6) A Bizottság ülései nyitottak, azon az Önkormányzat bármely tagja részt vehet.

**3.§ Határozatképesség**

(1) A Bizottság határozatképes, ha tagjainak több mint fele jelen van. Amennyiben egy Bizottsági ülés határozatképtelen, akkor azt 8 munkanapon belül, változatlan napirenddel újra össze kell hívni.

(2) A határozatképességet az Ellenőrző Bizottság mondja ki, és az ülés során folyamatosan ellenőrzi. Amennyiben az ülésen az Ellenőrző Bizottság egyik tagja sincs jelen, kétharmados szavazással a Bizottság egyik tanácskozási vagy szavazati jogú tagját kell megbízni a határozatképesség ellenőrzésével.

(3) Amennyiben az ülés nem határozatképes, vagy az utolsó napirendi pont megtárgyalása előtt elveszti határozatképességét, úgy 8 munkanapon belül új ülést kell összehívni, amelyen a be nem fejezett napirendi pontokat napirendre kell venni.

**4.§ A Bizottság ülésének menete**

(1) Az ülés levezető elnöke a Bizottság elnöke. Amennyiben a Bizottság elnöki pozíciója betöltetlen, úgy a Bizottság ülését bármely tag kérésére össze kell hívni. Ilyenkor az ülést összehívó tag az ülés levezető elnöke.

(2) Amennyiben a Bizottság elnöki pozíciója betöltetlen, az Bizottság ülését 8 napon belül össze kell hívni.

(3) Amennyiben a Bizottság elnöki pozíciója betöltetlen, úgy az első napirendi pont a Bizottság elnökének választás.

(4) Az ülést a levezető elnök nyitja meg és zárja le.

(5) A napirendi pontokat a Bizottság sorban tárgyalja, azokat a levezető elnök nyitja meg és zárja le. Egy adott ülésen, egy lezárt pontot még egyszer napirendre tűzni nem lehet.

(6) A napirend módosításához a szavazattal rendelkező tagok kétharmadának támogatása szükséges.

(7) A Bizottság a napirendi pontokban felvetődött kérdésekben szavazással állást foglalhat vagy döntést hozhat. Döntéseit egyszerű többséggel, nyílt szavazással hozza, amennyiben jelen ügyrend máshogy nem rendelkezik.

**5.§ A Bizottság elnöke és tagjai**

(1) A Bizottság szavazati jogú tagjai

1. az Önkormányzat Külügyi referense,
2. az Önkormányzat Külügyi mentorkoordinátora,
3. a Küldöttgyűlés vagy a Választmány által delegált legfeljebb 10 hallgató.

(2) A Bizottság tagjai közül választja meg a Bizottság elnökét kétharmados többséggel, titkos szavazással a ciklus első ülésén vagy amennyiben az elnöki tisztség betöltetlen.

(3) A Bizottság elnökének megbízatása megszűnik:

1. lemondással,
2. a Bizottság általi visszahívással,
3. a ciklus végeztével
4. a hallgatói jogviszony megszűnésével.

(4) A Bizottság tagjának megbízatása megszűnik:

1. lemondással,
2. a Küldöttgyűlés vagy Választmány általi visszahívással,
3. a ciklus végeztével
4. a hallgatói jogviszony megszűnésével.

**6.§ A Bizottság üléseinek dokumentálása**

(1) A Bizottság üléseiről hangfelvételt kell készíteni, ez egyben jegyzőkönyvként is szolgál. A hangfelvételnek tartalmaznia kell az ülés időpontját, és az összes, a Bizottság ülésén elhangzott felszólalást, a megvitatott kérdésekben hozott határozatokat.

(2) A Bizottság üléséről a jegyzőkönyv alapján írásos, vázlatos emlékeztetőt kell készíteni. Az emlékeztetőt az ülés jegyzőkönyvvezetője készíti, és a levezető elnök és egy az ülésen jelenlévő személy hitelesíti. Az emlékeztetőnek tartalmaznia kell az ülés helyét és idejét, a napirendet, a megvitatott kérdéseket, a hozzászólókat, a hozzászólások lényegét, a hozott határozatok szövegét, a határozatok szavazati arányait és a jelenléti ívet. Ha az ülés során ezt bármely felszólaló kéri, akkor az emlékeztetőnek tartalmaznia kell az adott felszólalás teljes, szó szerinti szövegét is.

(3) Az emlékeztetőt 8 napon belül valamennyi képviselőnek és tisztségviselőnek ki kell küldeni, valamint az Önkormányzat honlapján is elérhetővé kell tenni.

**7.§ Záró és hatályba léptető rendelkezések**

(1) Jelen ügyrend az ELTE TTK HÖK Küldöttgyűlésének 2024. november 26-án hozott határozata alapján azonnal hatályba lép.

(2) A Külügyi Bizottság 2024. December 9-ei ülésén tett javaslata alapján az ELTE TTK HÖK Küldöttgyűlése módosította 2025. Február 18-án hozott határozatával.